b'\n_START_ARTICLE_\nLentoyhti\xc3\xb6\n_START_SECTION_\nHistoria\n_START_PARAGRAPH_\nMaailman ensimm\xc3\xa4inen lentoyhti\xc3\xb6 oli vuonna 1909 perustettu saksalainen DELAG, joka on akronyymi sanoista Deutsche Luftschifffahrts-Aktiengesellschaft (suom. Saksan Ilmalaivakuljetusyhti\xc3\xb6). Sen p\xc3\xa4\xc3\xa4maja oli Frankfurtissa ja se operoi Zeppelin-ilmalaivoilla.\n_START_SECTION_\nEnsimm\xc3\xa4inen nousukausi\n_START_PARAGRAPH_\nLentokoneita k\xc3\xa4ytt\xc3\xa4v\xc3\xa4t nykymuotoiset lentoyhti\xc3\xb6t alkoivat kehitty\xc3\xa4 sek\xc3\xa4 Amerikassa ett\xc3\xa4 Euroopassa 1910-luvun lopulla ja 1920-luvun alussa. Aluksi lentoyhti\xc3\xb6t keskittyiv\xc3\xa4t rahdin (l\xc3\xa4hinn\xc3\xa4 postin) kuljettamiseen. Matkustajien kuljettamisessa hankaluuksia teetti se, ett\xc3\xa4 koneisiin mahtui vain muutamia matkustajia. Vanhin samalla nimell\xc3\xa4 koko historiansa ajan toiminut lentoyhti\xc3\xb6, hollantilainen KLM, aloitti toimintansa 1919, samoin kuin Air Francen edelt\xc3\xa4j\xc3\xa4 A\xc3\xa9ropostale , joka aloitti lentopostin kuljettamisen Ranskasta Marokkoon. Australialainen Qantas perustettiin vuonna 1920, suomalainen Finnairin edelt\xc3\xa4j\xc3\xa4 Aero O/Y perustettiin Helsingiss\xc3\xa4 vuonna 1923 ja saksalainen Lufthansa muutamaa vuotta my\xc3\xb6hemmin, vuonna 1926. Yhdysvaltalainen Pan Am perustettiin 1927 ja se aloitti liikenn\xc3\xb6innin Eurooppaan vuonna 1937._NEWLINE_Matkustajam\xc3\xa4\xc3\xa4r\xc3\xa4 alkoi lis\xc3\xa4\xc3\xa4nty\xc3\xa4 1930-luvulla, kun vuosikymmenen puoliv\xc3\xa4liss\xc3\xa4 k\xc3\xa4ytt\xc3\xb6\xc3\xb6n tulleet lentokoneet, etenkin Fokker Trimotor, Junkers Ju-52 ja Douglas DC-3, mahdollistivat suurempien matkustajam\xc3\xa4\xc3\xa4rien kuljettamisen. T\xc3\xa4ll\xc3\xb6inkin matkustajia oli koneessa enint\xc3\xa4\xc3\xa4n muutamia kymmeni\xc3\xa4. Lento Yhdysvaltain poikki kesti vuorokauden ja sis\xc3\xa4lsi useita v\xc3\xa4lilaskuja koneen tankkauksen vuoksi. Euroopassa reitit olivat luonnostaan lyhyempi\xc3\xa4.\n_START_SECTION_\nSodan j\xc3\xa4lkeen\n_START_PARAGRAPH_\nEnsimm\xc3\xa4iset pitk\xc3\xa4n matkan matkustajakoneet, kuten Boeing Stratocruiser, Lockheed Constellation, ja Douglas DC-6 esiteltiin toisen maailmansodan j\xc3\xa4lkeen 1940-luvun lopulla. Monet niist\xc3\xa4 pohjautuivat sodassa k\xc3\xa4ytettyihin pommikoneisiin. Lentoliikenne laajeni nopeasti ja kentti\xc3\xa4 ilmestyi ymp\xc3\xa4ri maailmaa. Pan Am aloitti kuuluisat maailman ymp\xc3\xa4ri ulottuvat reittins\xc3\xa4 001 ja 002 juuri 1940-luvun lopulla.\n_START_SECTION_\nSuihkukoneiden aikaan\n_START_PARAGRAPH_\n1950-luvulla De Havilland Comet, Boeing 707, Douglas DC-8, ja Caravelle aloittivat uuden suihkukoneajan. Neuvostoliitto ja It\xc3\xa4-blokki vastasi haasteeseen Tupolev Tu-104 ja Tupolev Tu-124 -suihkukoneilla, joita k\xc3\xa4yttiv\xc3\xa4t valtioiden omistamat lentoyhti\xc3\xb6t kuten Aeroflot ja Interflug.\n_START_SECTION_\nLaajarunko ja \xc3\xb6ljykriisi\n_START_PARAGRAPH_\nSeuraava iso muutos lentoyhti\xc3\xb6iden toimintaan tuli 1960-70-luvulla, kun Boeing 747, McDonnell Douglas DC-10, ja Lockheed L-1011 -laajarunkoiset matkustajakoneet esiteltiin. N\xc3\xa4m\xc3\xa4 koneet nostivat matkustaja- ja rahtim\xc3\xa4\xc3\xa4r\xc3\xa4t, sek\xc3\xa4 kantaman t\xc3\xa4ysin uudelle tasolle. Samalla vuosikymmenell\xc3\xa4 Tupolev Tu-144 ja Concorde tekiv\xc3\xa4t yli\xc3\xa4\xc3\xa4nennopeudella suoritettavat lentomatkat mahdollisiksi. Airbus aloitti Euroopan menestyksekk\xc3\xa4imm\xc3\xa4n matkustajakonetuotannon vuonna 1972. 1970-luvun lopulla \xc3\xb6ljykriisi lis\xc3\xa4si lent\xc3\xa4misen kustannuksia merkitt\xc3\xa4v\xc3\xa4sti. Tuolloin lentokoneiden moottoritekniikka eli vaiheessa, jossa polttoaineen kulutusta pystyttiin vuosikymmeness\xc3\xa4 laskemaan merkitt\xc3\xa4v\xc3\xa4sti. Kustannus siirrettiin kuluttajille, muttei vaikuttanut merkitt\xc3\xa4v\xc3\xa4sti lentoyhti\xc3\xb6iden tai lentokoneiden lukum\xc3\xa4\xc3\xa4r\xc3\xa4\xc3\xa4n.\n_START_SECTION_\nLentoliikenteen vapautuminen\n_START_PARAGRAPH_\nYhdysvalloissa alkoi lentoliikenteen vapautuminen kilpailurajoituksista 1980-luvun alkupuolella. Lentoyhti\xc3\xb6t olivat yritysvaltaajien suosiossa, vaikka yhti\xc3\xb6iden osinkotuotto tiedettiin alhaiseksi. Yhdysvalloissa lennonjohtajien lakon murtaminen muunsi my\xc3\xb6s lennon viranomaispuolen toimintaa._NEWLINE_1990-luku oli liikenteen vapautumisen, ts. s\xc3\xa4\xc3\xa4ntelyn v\xc3\xa4henemisen, aikaa. Liikenteen keskittymist\xc3\xa4 suurille lentoasemille (engl. hub) on tapahtunut ilmailun vapauduttua ensin Yhdysvalloissa 1980-luvulla ja L\xc3\xa4nsi-Euroopassa 1990-luvun loppupuolella. Atlantin yli tapahtuva lentoliikenne ei ole vapaata, vaan Yhdysvallat on neuvotellut eri Euroopan maiden kanssa kiinti\xc3\xb6t EU:n halutessa koko EU-aluetta koskevan neuvotteluvaltuuden. My\xc3\xb6s muissa mannertenv\xc3\xa4liss\xc3\xa4 lennoissa on voimassa tiukasti poliittisten sopimusten m\xc3\xa4\xc3\xa4ritt\xc3\xa4m\xc3\xa4 lentoreittikiinti\xc3\xb6iden jako.\n_START_SECTION_\nHalpalentoyhti\xc3\xb6t ja turvallisuus\n_START_PARAGRAPH_\n2000-luvun alku on ollut halpalentoyhti\xc3\xb6iden aikaa. Lentomatkustaminen on muuttunut kalliista luksusmatkustamisesta suurten massojen matkustustavaksi. Euroopan suurin halpalentoyhti\xc3\xb6 Ryanair perustettiin 1985 ja nyky\xc3\xa4\xc3\xa4n se lent\xc3\xa4\xc3\xa4 yli sadan koneen laivastolla noin sataan kohteeseen Euroopassa. Yhdysvalloissa perinteiset lentoyhti\xc3\xb6t (legacy airlines), joihin kuuluu esimerkiksi Delta Airlines, American Airlines ja Northwest Airlines, ovat ajautuneet 2000-luvun alussa taloudellisiin vaikeuksiin 11. syyskuuta 2001 tapahtuneiden terrori-iskujen aiheuttaman laman takia. Vanhimmat ja suuremmat halpalentoyhti\xc3\xb6t, kuten Southwest Airlines, ovat ottaneet yh\xc3\xa4 suuremman osan Yhdysvaltain markkinoista. 2000-luku on tuonut tullessaan my\xc3\xb6s huomattavasti kiristyneet turvatoimet lentoliikenteess\xc3\xa4. Euroopassa vanhat suuret yhti\xc3\xb6t ovat korjanneet talouttaan fuusioilla (esimerkiksi KLM:n liittyminen Air Franceen vuonna 2004) ja osin valtion tuella (esimerkiksi Alitalia). Swissair ja Sabena ajautuivat konkurssiin 2000-luvun alussa, mutta jatkavat uusilla nimill\xc3\xa4 (Swiss ja SN Brussels Airlines). Monet aasialaiset lentoyhti\xc3\xb6t ovat nousseet 2000-luvulla tunnetuiksi laadustaan. Esimerkiksi Cathay Pacific ja Singapore Airlines ovat voittaneet monia laatupalkintoja._NEWLINE_Lentoliikenteen keskittymisest\xc3\xa4 on syntynyt enenev\xc3\xa4\xc3\xa4 tarvetta niin kutsuttuun sy\xc3\xb6tt\xc3\xb6liikenteeseen pienemmilt\xc3\xa4 paikkakunnilta isoille kentille. T\xc3\xa4llaisia operaattoreita ovat usein niin kutsuttujen kansallisten lentoyhti\xc3\xb6iden tyt\xc3\xa4ryritykset.'